
PËR KARTËN E PAPUNËSISË

Në mbështetje të nenit 102 pika 4 të Kushtetutës së Republikës së Shqipërisë dhe pikës  6 dhe 8 të vendimit nr. 70, datë 11.2.1999 të Këshillit të Ministrave “Për evidentimin e punëkërkuesve të papunë”, 
					  UDHËZOJ:

1. Drejtoria e Përgjithshme e Shërbimit Kombëtar të Punësimit të fillojë procedurën për nxjerrjen dhe pajisjen e punëkërkuesve të papunë me kartë papunësie.
2. Procedura e nxjerrjes së kartës së papunësisë të jetë si vijon:
Drejtoria e Përgjithshme e Shërbimit Kombëtar të Punësimit, në grup pune me specialistë të fushës së punësimit dhe ekspertë të fushës së prodhimit të dokumenteve të sigurtë, të përgatisë  formatin e kartës së papunësisë. “Karta e papunësisë” duhet të përmbajë, përveç të dhënave për  identitetin, edhe të dhëna për punësimet, kualifikimet dhe pagesat për shkak të papunësisë, si dhe të dhëna të tjera që lidhen me marrëdhëniet e punësimit.
3. Pasi përgatitet “ekzemplari”, sipas përcaktimeve në pikën 2, të llogaritet kostoja e prodhimit dhe e çmimit të shitjes për çdo  kartë papunësie. Ky “ekzemplar”, pasi të merret mendimi i dikastereve që shfrytëzojnë këtë dokument, t’i dërgohet për miratim ministrit.
4. Pas miratimit të ekzemplarit nga ministri, SHKP-ja fillon procedurat e prodhimit, bazuar në legjislacionin për prokurimet publike.
5. Kartat e papunësisë duhet të magazinohen në Drejtorinë e Përgjithshme të SHKP-së dhe të regjistrohen në një regjistër të veçantë, ku të shënohen edhe numrat e serive përkatëse.
Shpërndarja e tyre në zyrat e punësimit të bëhet mbi bazën e nevojave, duke shënuar në regjistër numrin e serisë për çdo zyrë punësimi.
Zyrat e punësimit shpërndajnë, kundrejt pagesës, kartat e papunësisë, duke shënuar për çdo person, numrin e serisë  të kartës së papunësisë.
6. Shërbimi Kombëtar i Punësimit, nëpërmjet zyrave të punësimit, pajis me kartë papunësie të gjithë punëkërkuesit e papunë  që e kërkojnë ose pranojnë një të tillë. 
7. Një punëkërkuesi të papunë i jepet vetëm një kartë papunësie. Në rast të humbjes dhe dëmtimi të dokumentit, Shërbimi Kombëtar i Punësimit lëshon një “dublikatë”, e cila do të jetë e prodhuar  me të njëjtat të dhëna, por me ngjyrë tjetër, dhe të ketë shënim në kopertinë “dublikatë”.


8. Shërbimi Kombëtar i Punësimit merr masa për zbatimin e këtij udhëzimi dhe informon në vazhdimësi Drejtorinë e Politikave të Punësimit në MPÇSSHB për ecurinë e këtij procesi.
 Ky udhëzim hyn në fuqi pas botimit në Fletoren Zyrtare.

